Author: Институт перевода Библии
Date: 2022-09-30T19:42:14.008638+00:00

КъэбарышӀур: ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

КъэбарышӀур: ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

1. ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

1. 1

2. 2

3. 3

4. 4

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ КОЛОССЭ КЪАЛЭМ ДЭСХЭМ АПОСТОЛ ПАУЛ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Тхьэм шӀоигъуагъэти, Исус Христос иапостол сыхъугъ. Тшы Тимофей[*] сигъусэу,+
2шъо, Тхьэм ицӀыф лъапӀэхэу, Колоссэ къалэм[*] дэсхэу, Христос зыгу илъхэу, ежь фэшъыпкъэ тшыхэм, мы тхылъыр къышъуфэсэтхы.

3Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

ШӀошъхъуныгъэ зиӀэхэу Колоссэ дэсхэм апае Паул Тхьэм щытхъу зэрэфишӀырэр

Тхьэм тышъуфелъэӀу къэси, Тхьэу ти Зиусхьан Исус Христос я Тэ щытхъу фэтэшӀы,+
4сыда пӀомэ, Христос ИсускӀэ шӀошъхъуныгъэу шъуиӀэмрэ шӀулъэгъоу Тхьэм ицӀыф лъэпӀэ пстэуми афышъуиӀэмрэ якъэбар зэхэтхыгъэ. 5Ащ фэдэ шӀошъхъуныгъэмрэ шӀулъэгъумрэ зыкӀышъуиӀэр ӀахьышӀоу Тхьэм уашъом къыщышъуфигъэхьазырыгъэр къызэрэшъуитыщтым шъущыгугъэу, шъузэрэпаплъэрэр ары. КъэбарышӀоу къышъонэсыгъэм игущыӀэ шъыпкъэхэмкӀэ Тхьэм шӀугъэу къышъуфигъэхьазырыгъэм икъэбар зэхэшъухыгъэ+. 6Дунаим тыдэкӀи къэбарышӀум шӀугъэ къыхэкӀы, цӀыф нахьыбэми алъыӀэс зэпыт. Аущтэу шъуадэжьи щыхъугъ, къэбарышӀур зэхэшъухи, Тхьэм ынэшӀу щыфэныгъэр шъыпкъэу къызыжъугурыӀогъэ мафэм щегъэжьагъэу+. 7ШӀу тлъэгъурэ Епафрасэу[*] къыддэлажьэрэм къэбарышӀур шъуигъэшӀагъ. Ащ ишӀуагъэ къышъуигъэкӀэу шъыпкъагъэкӀэ Христос фэлажьэ+. 8Ащ шъуишӀулъэгъоу Тхьэм ы Псэ ЛъапӀэ дэжь къикӀырэм икъэбари къытиӀотагъ.

9Арышъ, шъо шъуикъэбар зызэхэтхыгъэ мафэм щегъэжьагъэу, Тхьэм тышъуфелъэӀуныр хэтынэжьыгъэп. Тхьэр зыфаер икъугъэу къыжъугуригъэӀонэуи, ы Псэ ЛъапӀэ дэжь къикӀырэ акъылышӀуагъэрэ гулъытэныгъэрэ зэкӀэ шъуиӀэнэу телъэӀу+. 10Ащыгъум лъэныкъо пстэумкӀи Зиусхьаным ыгу къызэжъугъэӀоу, ежь шъуфэшъуашэу шъузекӀощт. ШъушӀэрэ Ӏоф дэгъу пстэуми шӀугъэ къахэкӀыщт, Тхьэри нахьышӀоу шъушӀэ зэпытыщт+. 11Сыд щыщымкӀи теубытагъэрэ щэӀагъэрэ шъуиӀэнэу Тхьэм щытхъушхо зыхэлъ лъэкӀэу иӀэмкӀэ зэкӀэ шъугухэм кӀуачӀэ къахилъхьанэу орэхъу+. 12ГушӀуагъокӀи Тхьэу Ты лъапӀэм щытхъу фэшъушӀ. Нэфынэр зыдэщыӀэ чӀыпӀэм[*] Тхьэм ежь ицӀыф лъапӀэхэм ӀахьышӀоу афигъэхьазырыгъэмкӀэ шъори Ӏахь къышъулъыӀэсынэу къышъуфигъэшъошагъ. 13ШӀункӀым итетыгъо ыӀэчӀэгъ тыкъычӀихыжьи, ы Къоу шӀу ылъэгъурэм итетыгъо ыӀэчӀэгъ тычӀигъэуцуагъ+. 14Ы Къу ары лъэу къащым щыкӀэкӀыгъэмкӀэ тэ тшъхьэхэр зыщэфыжьыгъэр, типсэкӀодхэри къытфэзгъэгъугъэр+.

Христос Тхьэм къыгъэхъугъэ пстэуми апшъэ щыӀ

15Христос Тхьэу цӀыфхэм амылъэгъурэм итеплъэ иӀ. Джары Тхьэм къыгъэхъугъэ пстэуми апшъэ щыӀэу ы КъокӀэ заджэрэр+. 16Тхьэм Христос зэкӀэри къыригъэгъэхъугъ, уашъоми чӀылъэми щыӀэ пстэури, цӀыфхэм алъэгъурэ Ӏофхэри, амылъэгъурэ Ӏофхэри, пачъыхьэ тӀысыпӀэхэм тетӀысхьэхэрэри, пащэхэри, Ӏэшъхьэтетхэри, тетыгъо зиӀэхэри Тхьэм ежь ы Къо зэкӀэри къыригъэгъэхъугъ, ы Къо ищытхъушхо паий щыӀэх+. 17Ахэр зэкӀэ зыщэмыӀэхэм, Къо лъапӀэр щыӀагъ. Ежьыр зэкӀэ зэкӀэзыубытэрэр. 18Чылыс зэӀукӀэр – пкъы, ащ ышъхьэр ежьыр ары. Ежьыр ары чылыс зэӀукӀэр зэтезгъэуцуагъэр, апэрэу лӀагъэхэм къахэтэджыкӀыжьыгъэри ежьыр ары. Аущтэу зэкӀэмкӀи апэрэр ежьыр ары+. 19Сыда пӀомэ, Тхьэм игъоу ылъытагъэти, ищытыкӀэ-псэукӀэ зэкӀэ ы Къо хэлъ хъугъэ+. 20Лъэу ы Къо къащым щыкӀэкӀыгъэмкӀэ Тхьэм ежь тызэригъэшӀужьызэ, ы Къо къыпкъырыкӀэу чӀылъэми уашъоми щыӀэр зэкӀэ ежь зригъэшӀужьыгъ+.

21Пасэм Тхьэм бэрэ шъупэчыжьагъ, шъугухэмкӀэ шъурипыигъ, бзэджагъэхэр шъушӀэщтыгъэх+. 22Ау шъугухэр къабзэхэу, лажьэ зи шъуимыӀэу, зыми шъузэригъэмысэн щымыӀэу, Тхьэм ежь ыпашъхьэ шъуригъэуцоным пае, Христос лымрэ лъымрэ къахэкӀыгъэ пкъы иӀэу зэрэлӀагъэмкӀэ джы ежь ышъхьэкӀэ шъузригъэшӀужьыгъ+. 23Ау шъуиӀахьышӀу хъун Ӏофхэу къэбарышӀоу зэхэшъухыгъэм шъузщигъэгугъыгъэхэм зыми зыхешъумыгъэнэу, шӀошъхъуныгъэм игъогу шъутемыкӀэу шъыпкъагъэкӀэ шъурыкӀон фае. Тхьэм фэлажьэхэрэм а къэбарышӀур ошъо чӀэгъым щыпсэурэ цӀыф пстэуми арагъэӀугъ. Сэ, Паул, а къэбарышӀум сыфэлажьэ+.

Паул чылыс зэӀукӀэм зэрэфэлажьэрэр

24Джы сэ сишӀуагъэ шъозгъэкӀызэ, къин сщэчми, сэгушӀо, сыда пӀомэ, Христос ыпкъэу чылыс зэӀукӀэм сишӀуагъэ езгъэкӀыным пае, гузэжъогъухэу сщэчынхэу къысфигъэнэфагъэхэр джы сэ спкъыкӀэ исэгъэкъух+. 25Тхьэм Ӏофэу спшъэ къырилъхьагъэм тетэу, Тхьэм икъэбарышӀу икъугъэу шъозгъэӀуным пае, чылыс зэӀукӀэхэм сафэлажьэ+. 26А къэбарышӀур блэкӀыгъэ лъэхъанхэмрэ лӀэшӀэгъухэмрэ ащегъэжьагъэу шъэфым фэдэу Тхьэм цӀыфхэм аригъэшӀэгъагъэп. Мы уахътэм Тхьэм а шъэфыр ицӀыф лъапӀэхэм нафэ къафишӀыгъ+. 27Хымэ лъэпкъхэм щытхъушхо гъэшӀэгъонэу а шъэфым афыхэлъыр Тхьэм ицӀыф лъапӀэхэм аригъэшӀэныр игъоу ылъытагъ. А шъэфыр мары: Христос шъугухэм арылъ, ар шъугухэм зэрарылъым паий, щытхъушхо шъуиӀэ зэрэхъущтым шъущыгугъэу, шъупэплъэ+.

28Аущтэу Христос ехьылӀэгъэ къэбарыр тэгъэӀу. Хэтрэ цӀыфи ыгу Христос илъэу, зишъыпкъагъэ щыкӀагъэ зи зимыӀэ цӀыф икъугъэу Тхьэм ыпашъхьэ идгъэуцоным пае, зэкӀэ акъылышӀуагъэкӀэ гурытэгъаӀо, етэгъашӀэ. 29Ар згъэцэкӀэным пае, Христос зэкӀэ лъэкӀ лъэшэу къысхилъхьагъэмкӀэ сишъыпкъэу сэлажьэ ыкӀи сэулэу+.

ЯТӀОНЭРЭШЪХЬ

2^1Шъощ паий, Лаодикие къалэм[*] дэсхэу шӀошъхъуныгъэ зиӀэхэм апаий, сэ сынапэ зымылъэгъугъэ пстэуми апаий лъэшэу сызэрэлажьэрэр шъозгъэшӀэнэу сыфай. 2Лъэшэу сызфэлажьэрэр а цӀыфхэр згъэгушхонхэуи, шӀулъэгъукӀэ зыгу-зыпсэу хъунхэуи ары. Аущтэу Тхьэм ишъэфэу Христос къашӀэным пае, осэшхо зиӀэ зэхэшӀыкӀэу икъугъэр яӀэ хъущт+. 3Осэшхо зиӀэ акъылышӀуагъэ пстэумрэ шӀэныгъэшхо пстэумрэ Христос хэлъых+. 4Ар къызкӀышъуасӀорэр тхьагъэпцӀыгъэ гущыӀэхэмкӀэ зыми шъудимыхьыхыным паешъ ары+. 5Сэ спкъыкӀэ шъуадэжь сыщымыӀэми, сыгурэ спсэрэкӀэ шъуадэжь сыщыӀ. ГъэпсыкӀэшӀоу шъуиӀэри ХристоскӀэ шӀошъхъуныгъэу шъуиӀэм ипытагъи зыслъэгъукӀэ, сэгушӀо+.

Христос щыӀэныгъэ икъугъэр къызэрэтитырэр

6Христос Исус Зиусхьанэу зэрэшъудагъэм пае, ар шъугухэм арылъэу шъузекӀу+. 7Шъулъапсэхэр Христос хэжъугъэлъых, шъуищыӀэныгъи ащ тежъугъэт. ЗэрэшъодгъэшӀагъэм фэдэу, ежьыркӀэ шӀошъхъуныгъэ пытэ шъуиӀэу, щытхъу фэшъушӀ зэпыт+.

8Шъуфэсакъ, мы дунаим изэхэшӀыкӀ нэкӀэу, цӀыфхэр зыгъапцӀэрэмкӀэ зыми зыдешъумыгъэхьых. Ащ фэдэ зэхэшӀыкӀыр къызхэкӀырэр Христосэп, тятэжъхэм къакӀэныжьыгъэ хабзэхэмрэ мы дунаим ехьылӀагъэу цӀыфхэм къызэрыкӀо гурыӀоныгъэхэу яӀэхэмрэ ары нахь+. 9Сыда пӀомэ, Тхьэм ищытыкӀэ-псэукӀэ зэкӀэ Христос ыпкъ хэлъ+. 10Христос шъугухэм зэрарылъымкӀэ ежь ищыӀэныгъэ икъугъэу къышъухэлъ. Ежь зэкӀэ Ӏэшъхьэтетхэмрэ тетыгъо зиӀэхэмрэ апшъэ щыӀ+. 11Ежь шъугухэм зэрарылъым пае, сунэт шъуашӀыгъэм фэд. Ар цӀыфхэм ӀэкӀэ ашӀыгъэ сунэтэп. Ар къызпкъырыкӀыгъэр Христос ары. Ар зыхъугъэр Христос шъуипсэкӀодышӀэ шэныжъ зыхышъуигъэнэжьыгъэ мафэр ары+. 12Шъузаумэхъым, Христос шъуригъусэу шъучӀалъхьажьыгъэм фэд. Шъузаумэхъым, Тхьэу Исус лӀагъэхэм къахэзгъэтэджыкӀыжьыгъэм илъэкӀыкӀэ шӀошъхъуныгъэ шъуиӀэ зэрэхъугъэм пае, Тхьэм Христос шъуригъусэу лӀагъэхэм шъукъахигъэтэджыкӀыжьыгъ+.

13ПсэкӀодхэр зэрэшъушӀагъэхэм, шъугухэмкӀэ сунэт шъузэрамышӀыгъэм пае, лӀагъэхэм шъуафэдагъ, ау Тхьэм Христос шъуригъусэу шъукъыгъэпсэужьыгъ. Тхьэм типсэкӀодхэр зэкӀэ къытфигъэгъугъ+. 14ТичӀыфэхэу унашъохэр зигъусэхэр зэрыт тхылъым илъэкӀ Тхьэм ыгъэкӀодыгъ. А тхылъыр къытпэуцугъ, ау Тхьэм ар Христос икъащ тыриӀулӀэу, лъэныкъокӀэ ригъэзэкӀыгъ+. 15Христос къащым зытелӀыхьэм, джынэпцӀэ Ӏэшъхьэтетхэмрэ тетыгъо зиӀэ джынэпцӀыхэмрэ ялъэкӀ аӀихыжьи, ахэмэ зэратекӀуагъэр шъхьэихыгъэу къыщигъэлъагъоу, анапэ тырихыгъ+.

16Арышъ, шъушхырэмрэ шъузашъорэмрэ яхьылӀагъэуи, мэфэкӀ мэфэшхом, мэзакӀэ мэфэшхом, зыгъэпсэфыгъо мафэм ягъэлъэпӀэным ехьылӀагъэуи зыгорэм хьыкум къышъутыришӀыхьанэу фит шъумышӀы+. 17А Ӏоф пстэури къэкӀон фэе Ӏофхэм яжьау ныӀэп, ау жьаур зиер Христос ары+. 18Шъо шъушъхьэ егъэлыягъэу жъугъэцӀыкӀун фаеуи, мэлэӀичхэр жъугъэлъэпӀэнхэ фаеуи зыӀорэм зыдешъумыгъэхьых. Ащ фэдэ цӀыфым Тхьэм Ӏофхэу къыригъэлъэгъугъэу зыфиӀохэрэм атегущыӀэ зэпытэу, мы дунаим ицӀыфхэм ягупшысакӀэ зэриӀэм пае, хьаулыеу зышӀошӀыжьы. 19Ащ фэдэ цӀыфыр Христосэу шъхьэм гъусэ фэхъурэп. Шъхьэр ары пкъыр зэзыпхэу, щыӀэхэмкӀи фэхыгъэхэмкӀи пкъым зэкӀэм кӀуачӀэ езгъэгъотэу, ар зэкӀэзыубытэрэр. Аущтэу Тхьэр зэрэфаем фэдэу пкъым хэхъо+.

20Христос шъуригъусэу шъулӀагъэм фэд, цӀыфхэм къызэрыкӀо гурыӀоныгъэхэу мы дунаим ехьылӀагъэу яӀэхэми тетыгъо къышъуфыряӀэжьэп. Адэ, Ӏофыр ащ зэрэтетым пае, мы дунаим ицӀыфхэм шъуащыщыгъэм фэдэу сыд пае шъузекӀора, мыщ фэдэ унашъохэм сыд пае шъуядэӀура:+
21«Мы шхыным уемыӀ», «Мыр умышхы», «Мыщ унэмыс»+? 22Ащ фэдэ унашъохэр зэхьылӀагъэхэр шхынхэу цӀыфхэм къызэраӀэкӀахьэу кӀодыжьхэрэр ары. А унашъохэр цӀыфмэ ашӀыгъэ унашъохэу, нэмыкӀ цӀыфхэм арагъашӀэхэрэр ары+. 23ЦӀыфхэм къин ащэчызэ, Тхьэр агъэлъэпӀэнэуи, ашъхьэ егъэлыягъэу агъэцӀыкӀунэуи, апкъыхэм къин арагъэщэчынэуи а унашъохэм зэрэрагъэзхэрэм пае, акъылышӀуагъэ ахэлъэу теплъэ яӀ, ау пкӀэ яӀэп. Сыда пӀомэ, Ӏоф мыхъо-мышӀэхэу цӀыфхэм агу зыкӀэхъопсыхэрэм апэуцунхэу ӀэпыӀэгъу афэхъунхэ алъэкӀырэпышъ ары.

ЯЩЭНЭРЭШЪХЬ

3^1Тхьэм шъо Христос шъуригъусэу лӀагъэхэм шъукъахигъэтэджыкӀыжьыгъ. Арышъ, уашъоу Тхьэм иджабгъукӀэ госэу Христос зыдэщыӀэм иӀофхэм ауж шъуит+. 2Мы дунаим иӀофхэм шъуямыгупшысэу, уашъом иӀофхэм шъуягупшыс. 3Сыда пӀомэ, шъо шъулӀагъ, шъуищыӀэныгъэ шъыпкъи мыкӀодэу, Тхьэр зыдэщыӀэм дэжь Христос къышъуфегъэнэжьы+. 4Христосэу тищыӀэныгъэшӀу шъыпкъэр къызылъагъокӀэ, шъори ащ шъуригъусэу щытхъушхо шъуиӀэу шъукъэлъэгъощт+.

5Арышъ, шъуишэныжъ бзаджэ иӀофхэр жъугъэкӀодых: зинэ шӀэнри, гумыкъэбзагъэри, хъопсэ мыхъо-мышӀэхэри, хъопсэ Ӏаехэри, нэйпсыягъэри – нэйпсыягъэр тхьэ нэпцӀ гъэлъэпӀэным фэдэ мэхъу+. 6Ащ фэдэ Ӏофхэм апае ежь емыдэӀухэрэм Тхьэр къафэгубжы+. 7А цӀыфхэм шъузягъусэм, шъори ащ фэдэ Ӏофхэм шъуапылъыщтыгъ+. 8Ау джы мыщ фэдэ Ӏофхэр зэкӀэ хэшъунэжьынхэ фае: губжынри, къызэкӀэплъыхьанри, бзэджагъэри, нэмыкӀ цӀыфхэм ӀаекӀэ атегущыӀэнри, емыкӀу гущыӀэнри+. 9ШъузэрэмыгъэпцӀэжь, шъуишэныжъ бзаджэ иӀофхэр игъусэхэу хэшъунэжьи,+
10шэнышӀукӀэр шъуашэм фэдэу зэшъущэкӀ. Тхьэу а шэнышӀур къэзгъэхъугъэм ежь ишэн фэдэ хъоу, ар егъэкӀэжь зэпыт, ежь зыфэдэр шъыпкъэу зэжъугъэшӀэным пае+. 11Арышъ, зэрэзэтекӀхэрэ зи щымыӀэу, алыджри, джуртри, сунэт ашӀыгъэри, амышӀыгъэри, хымэри, Скит[*] хэкум щыщри, пщылӀри, шъхьафитри зэфэдэх. Христос зэкӀэмэ апшъэ щыӀ, ежьыри шъо зэкӀэми шъугухэм арылъ+.

12Шъо, гукъэбзагъэ зиӀэхэу, Тхьэм къыхихыгъэ цӀыфхэу, ежь шӀу ылъэгъухэрэм, гукӀэгъуи, шӀугъэри, мыпэгэнри, гушъэбагъэри, щэӀагъэри шъугухэм арыжъугъэлъ+. 13Зым зыр ерэщыӀ, зым адырэм гукъанэ горэ фыриӀэмэ, зэфэжъугъэгъу. Христос къызэрэшъуфигъэгъугъэм фэдэу, шъори зэфэжъугъэгъу+. 14ЗэкӀэмэ анахьэу шӀулъэгъур шъугухэм арыжъугъэлъ. ШӀулъэгъур ары зы пкъы шъухъунэуи, зишъыпкъагъэ щыкӀагъэ зимыӀэ цӀыф икъугъэхэу шъущытынэуи зэкӀэ шъузэзыпхырэр+.

15Христос къышъуитырэ гупсэфыр шъугухэм тетыгъор ащыриӀэ орэхъу. Зы пкъым шъуфэдэу а гупсэфыр шъуиӀэнэу Тхьэр къышъоджагъ. Ащи щытхъу фэшъушӀ+. 16Христос игущыӀэхэр шъугухэм куоу арыжъугъэлъ зэпыт. АкъылышӀуагъэмкӀэ зым адрэм рерэгъашӀ ыкӀи гурерэгъаӀу. ШъугухэмкӀи Зиусхьаным щытхъу фэшъушӀэу, орэдхэри, тхьэщытхъу орэдхэри, Тхьэм ы Псэ ЛъапӀэ шъугухэм къарилъхьэрэ орэдхэри Тхьэм пае къашъуӀох+. 17Зиусхьан Исус ыцӀэкӀэ Тхьэу Ты лъапӀэм щытхъу фэшъушӀызэ, сыд шъушӀэми, сыд къашъуӀоми, Исус ыцӀэкӀэ ар шъушӀэ+.

ШӀошъхъуныгъэ зиӀэ унагъохэм язекӀуакӀ

18•Шъо, шъузхэр, шъуилӀыхэм шъуафэӀорышӀ, Зиусхьаныр зыгу илъ цӀыфхэм зэряфэшъуашэм фэдэу+.

19Шъо, лӀыхэр, шъуащыщэу хэти ишъуз шӀу ылъэгъун фае, фэмыпхъашэуи дэпсэун фае+.

20Шъо, бынхэр, шъуятэ-шъуянэхэм зэкӀэмкӀи шъуядэӀу, сыда пӀомэ, ар Зиусхьаным игъоу елъытэ+.

21Шъо, тыхэри, шъуилъфыгъэхэр шъумыгъэгубжых, агу мыкӀодыным пае.

22Шъо, унэӀутхэр, мы дунаимкӀэ шъузфэлажьэхэрэм зэкӀэмкӀи шъуядэӀу. ШъуядэӀу сэӀо, ау агу къызэдгъэӀун шъуӀоу, анэхэмкӀэ гъунэ къызэрэшъулъафырэм изакъоп, ау Тхьэм шӀолӀыкӀ фызэрэшъуиӀэм пае, сыдигъуи шъугу етыгъэу шъуафэлажь+. 23Сыд шъушӀэми, цӀыфхэм зэрафашъушӀэрэм фэдэ орэмыхъу, ау Зиусхьаным зэрэфашъушӀэрэм фэдэу, шъугу етыгъэу шъушӀэ, 24сыда пӀомэ, Зиусхьаным ицӀыфхэм афигъэхьазырыгъэ ӀахьышӀур шъо Ӏофэу шъушӀагъэм пае, къызэрэшъулъыӀэсыщтыр шъошӀэшъ ары. Зиусхьан Христос ары шъузфэлажьэрэр+. 25Тхьэм бзэджагъэ зышӀэрэм ибзэджагъэ ригъэпщыныжьыщт; сыда пӀомэ, ятеплъэ емыплъэу, Зиусхьаным цӀыф пстэури изэфэд+.

ЯПЛӀЭНЭРЭШЪХЬ

4^1Шъо, тхьэматэхэр, уашъомкӀэ шъори Зиусхьан зэрэшъуиӀэр шъошӀэшъ, шъуиунэӀутхэм шъузэрадэзекӀон фаем тетэуи зафэу шъуадэзекӀу.

Аужырэ Ӏофхэр

2Тхьэм шъуелъэӀу зэпыт. Тхьэм шъуелъэӀу зыхъукӀэ, шъумычъыеу шъусакъ, Тхьэм щытхъуи фэшъушӀ+. 3Тхьэм тэри шъукъытфелъэӀу. Христос ехьылӀэгъэ Ӏоф шъэфхэр[*] цӀыфмэ ядгъэӀушъуным фэшӀ, къэбарышӀум пае пчъэр тфыӀуихынэу Тхьэм шъуелъэӀу. А къэбарышӀур цӀыфхэм зэрязгъэӀугъэр ары хьапсым сычӀадзагъэу сызкӀычӀэсыр+. 4ЗэрэзгъэӀун фаем фэдэу, а къэбарышӀур цӀыфхэм зэхэугуфыкӀыгъэу язгъэӀушъунэу Тхьэм шъукъысфелъэӀу. 5Игъор блэшъумыгъэкӀэу, акъылышӀуагъэкӀэ шъущымыщ цӀыфхэм шъуадэзекӀу+. 6ГущыӀэ мыщыухэр ахэмылъхэу, шъуигущыӀэхэр орэгуапэх. Хэти пэгъокӀ зэрешъутын фаер зэжъугъашӀэ+.

Аужырэ шӀуфэс гущыӀэхэр

7•ШӀу тлъэгъурэ тшы Тихик[*] сикъэбархэр зэкӀэ шъуигъэшӀэщт. Ар Зиусхьаным иӀофкӀэ ӀэпыӀэгъу шъыпкъ ыкӀи къыддэлажьэ+. 8Мы Ӏоф дэдэу тиӀофхэр зытетхэр шъуигъэшӀэнри шъуигъэгушхонри ары Тихик шъуадэжь къызкӀэзгъакӀорэр[*]+. 9Ащ игъусэу Онесимэу[*] тызщыгугъэу шӀу тлъэгъурэ тшыр къэсэгъакӀо. Ар шъуицӀыфхэм ащыщ. ИтӀум мыщ дэжьым къыщыхъугъэ Ӏоф пстэури шъуагъэшӀэщт+.

10Аристархэу[*] хьапсым къыздычӀэсым шӀуфэс къышъуехыжьы. Бар-Наббэ иунэкъощ Марк[*] шӀуфэс къышъуехыжьы. Марк ехьылӀагъэу унашъо сэ къышъуфэсшӀыгъ: шъуадэжь къакӀомэ, дахэу ежъугъэблагъ+. 11Исусэу ИусткӀэ заджэхэрэми шӀуфэс къышъуехыжьы. Тхьэм и Тетыгъошхо пае къыздэлажьэрэ цӀыфхэм джуртхэу ахэтхэр ахэр ары ныӀэп. Ахэмэ инэу сагъэгушхуагъ+. 12Епафрасэу[*] шъуицӀыфхэм ащыщэу, Христос Исус фэлажьэрэм шӀуфэс къышъуехыжьы. Ар ишъыпкъэу Тхьэм къышъуфелъэӀу зэпыт, Тхьэм игъогу пытэу шъутыригъэтынэуи, сыд фэдэ лъэныкъокӀи ежь зыфэе Ӏоф пстэури зыфэдэхэр икъугъэу шъуигъэшӀэнхэуи+. 13Епафрас шъори, тшыхэу Лаодикиерэ[*] Иераполрэ[*] къалэхэм адэсхэми инэу къызэрэшъуфэлажьэрэм сыришыхьат. 14ТиӀазэ Лукэу[*] шӀу тлъэгъурэмрэ Димасрэ шӀуфэс къышъуахыжьы+. 15Лаодикие дэс тшыхэми, Нимфани, ащ иунэ щызэрэугъоирэ чылыс зэӀукӀэм щыщхэми аӀапӀэ сфэшъуубытыжь+.

16Мы тхылъым шъузеджэрэ ужым, Лаодикие щыӀэ чылыс зэӀукӀэм щыщхэри мы тхылъым ерэджэх. Шъори Лаодикие щыӀэ чылыс зэӀукӀэм щыщхэми афэстхыгъэ тхылъэу къышъуфарагъэхьыщтми шъуедж+.

17«Зиусхьаным о ппшъэ къырилъхьэгъэ Ӏофыр гъэцакӀэ» шъуӀуи, Архипп[*] сфешъуӀожь+.

18Сэ, Паул, мы шӀуфэс гущыӀэхэр сӀэкӀэ сэтхых. Мы Ӏэхъу-лъэхъоу къыстыралъхьагъэр зыщышъумыгъэгъупшэжь. Христос ынэшӀу шъо пстэуми къышъущерэф. Амин+.

* 1:1 Тимофей – Паул дэлажьэу, игъогогъухэм ащыщыгъ. Еплъ Апостол. 16:1-3.

* 1:2 Колоссэ къалэр – Асие хэкоу Рим къэралыгъошхом щыщым итыгъ. А хэкур джырэ Тыркуем итыгъэ къохьэпӀэ лъэныкъо итыгъ. Колоссэ къалэр а хэкум къэлэшхоу Ефес зыцӀэм километри 175-кӀэ пэчыжьэу, итемыр тыгъэ къокӀыпӀэ лъэныкъомкӀэ итыгъ.

* 1:7 Епафрас – Колоссэ къалэм щыӀэ чылыс зэӀукӀэр зэхэзыщагъэр ары.

* 1:12 нэфынэр зыдэщыӀэ чӀыпӀэр – Тхьэм и Тетыгъошху ары.

* 2:1 Лаодикие къалэр – Колоссэ къалэм километрэ 17-кӀэ пэчыжьэу итыгъэ къохьэпӀэ лъэныкъомкӀэ итыгъ.

* 3:11 Скит цӀыфхэр – лъэпкъ Ӏэл гор.

* 4:3 Христос ехьылӀэгъэ Ӏоф шъэфхэр – еплъ 1:26,27; 2:2.

* 4:7 Тихик – Паул дэлажьэу, игъогогъухэм ащыщыгъ. Апостол. 20:4 зэритым фэдэу, ар Асие хэкум щыщыгъ. Еплъ Ефес. 6:21; 2 Тим. 4:12; Тит 3:12;

* 4:8 Тихик шъуадэжь къызфэзгъакӀорэр – Тихик мы тхылъэу Паул ытхыгъэр Колоссэ дэсхэу шӀошъхъуныгъэ зиӀэхэм афихьын фэягъ.

* 4:9 Онесим – еплъ Филимон.

* 4:10 Аристарх – Паул дэлажьэу, игъогогъухэм ащыщыгъ. Аристарх Фессалоникэ къалэм щыщыгъ.

* 4:10 Марк – Иуанэу МарккӀэ заджэхэу Ерусалим щыщыгъэр ары. Еплъ Апостол. 12:12,25; 13:5,13.

* 4:12 Епафрас – еплъ 1:7.

* 4:13 Лаодикие къалэр – еплъ 2:1.

* 4:13 Иерапол къалэр – Колоссэ къалэм километрэ 20-кӀэ пэчыжьэу, итемыр тыгъэ къохьэпӀэ лъэныкъомкӀэ итыгъ.

* 4:14 Лука – Паул бэрэ игъогогъугъ.

* 4:17 Архипп – еплъ Филимон 2.

+ 1:1 Апостол. 16:1
+ 1:3 Ефес 1:15-16
+ 1:5 Маттэ 6:20, 1 Пет. 1:4

+ 1:6 Маттэ 24:14, Маттэ 28:19, Рим. 10:18, Кол. 1:6

+ 1:7 Кол. 4:12, Филимон 1:23

+ 1:9 2 Фесс. 1:11, Фил. 1:9, Филимон 1:6

+ 1:10 2 Кор. 5:9, Ефес 4:1, Фил. 1:27, 2 Пет. 3:18, Ефес 4:15

+ 1:11 Ефес 3:16

+ 1:13 Апостол. 26:18, Ефес 6:12, 2 Пет. 1:11

+ 1:14 Ефес 1:7

+ 1:15 2 Кор. 4:4, Евр. 1:3, Ушъый гъэсэпэтхыдэхэр 8:22, Рим. 8:29, Ӏоф. 3:14

+ 1:16 Орэд ЛъапӀэхэр 32:6, Иуан 1:3, Рим. 11:36, 1 Кор. 8:6, Евр. 1:2, Евр. 2:10

+ 1:18 Ефес 1:22-23, Апостол. 26:23, 1 Кор. 15:20, Ӏоф. 1:4-5, Ӏоф. 3:14

+ 1:19 Кол. 2:9
+ 1:20 2 Кор. 5:18, Ефес 1:10, Ефес 2:14
+ 1:21 Ефес 2:1-2, Ефес 2:12
+ 1:22 Иудэ 1:24, Ефес 1:4, 1 Фесс. 4:7
+ 1:23 Апостол. 14:22, Марк 16:15, Ефес 3:7

+ 1:24 2 Кор. 7:4, 2 Кор. 12:15, 2 Кор. 1:5, Фил. 3:10

+ 1:25 Ефес 3:2

+ 1:26 Рим. 16:24, Ефес 3:9

+ 1:27 Ефес 1:18, Ефес 3:16, Кол. 2:2, Рим. 5:2, Рим. 8:17, 1 Тим. 1:1

+ 1:29 1 Кор. 15:10, Фил. 1:30, 1 Тим. 4:10
+ 2:2 Кол. 1:27, Ефес 6:22, Кол. 4:8
+ 2:3 Рим. 11:33, 1 Кор. 1:24, 1 Кор. 2:7
+ 2:4 Рим. 16:18
+ 2:5 1 Кор. 5:3, 1 Кор. 14:40
+ 2:6 1 Фесс. 4:1

+ 2:7 1 Кор. 3:11, Ефес 2:20, Ефес 3:17, Ӏоф. 21:14, Ефес 5:20, 2 Фесс. 1:3, 2 Фесс. 2:13

+ 2:8 Марк 7:3, Гал. 1:14, Гал. 4:9, Марк 13:5, 1 Иуан 3:7, Ефес 5:6, 2 Фесс. 2:3

+ 2:9 Иуан 1:14, Кол. 1:19
+ 2:10 Ефес 1:21-22, Ефес 3:19
+ 2:11 Ефес 2:11, Рим. 2:29, Кол. 3:9
+ 2:12 Рим. 6:4
+ 2:13 Ефес 2:1, Ефес 2:5, Апостол. 3:19
+ 2:14 Орэд ЛъапӀэхэр 50:3, Рим. 7:4
+ 2:15 2 Кор. 2:14, Иуан 12:31, Иуан 16:11

+ 2:16 Рим. 14:5, Гал. 4:10, Рим. 14:3, Рим. 14:17, Евр. 9:10

+ 2:17 Евр. 8:5, Евр. 10:1
+ 2:19 2 Пет. 3:18, Ефес 4:15-16, Кол. 1:10
+ 2:20 Рим. 6:2, Кол. 3:3, Гал. 4:9
+ 2:21 1 Тим. 4:3
+ 2:22 Маттэ 15:9, Марк 7:7

+ 3:1 Кол. 2:12, Орэд ЛъапӀэхэр 109:1, Апостол. 7:55-56, Рим. 8:34, Ефес 1:20, Ушъый гъэсэпэтхыдэхэр 15:24

+ 3:3 Рим. 6:2, Рим. 6:7, Гал. 5:24, Кол. 2:20

+ 3:4 Иуан 11:25
+ 3:5 Ефес 5:5, Рим. 8:13
+ 3:6 Рим. 1:18, Ефес 5:6
+ 3:7 Ефес 2:2, Ефес 4:17

+ 3:8 Якъуб 1:21, 1 Пет. 1:21, Ефес 4:22, Ефес 4:31

+ 3:9 Ефес 4:25, Кол. 2:11

+ 3:10 УблапӀэ 1:26, Ефес 4:24

+ 3:11 Рим. 2:28-29, 1 Кор. 7:19, Гал. 3:28, Гал. 5:6, 1 Кор. 12:13, Гал. 5:6, Ефес 2:14, 1 Кор. 15:28, Ефес 1:23

+ 3:12 Лука 18:7, Рим. 8:33, Тит 1:1

+ 3:13 Ефес 4:2, Маттэ 6:14-15, Марк 11:25-26, Лука 7:41-42, Ефес 4:32

+ 3:14 1 Кор. 13:1, Ефес 4:3, Ефес 5:2

+ 3:15 Иуан 14:27, Иуан 16:33, Фил. 4:7, Ефес 2:16

+ 3:16 Иуан 15:3, Орэд ЛъапӀэхэр 26:6, Ефес 5:19

+ 3:17 1 Кор. 10:31
• 3:18 Ефес 5:22
+ 3:18 УблапӀэ 3:16, 1 Пет. 3:1
+ 3:19 1 Пет. 3:7

+ 3:20 МысырикӀыжь 20:12, Ушъый гъэсэпэтхыдэхэр 1:8, Ушъый гъэсэпэтхыдэхэр 6:20, Ушъый гъэсэпэтхыдэхэр 23:22

+ 3:22 1 Пет. 2:18, 1 Тим. 6:1, Тит 2:9
+ 3:24 Ефес 6:8
+ 3:25 Хэбзэ тхыжьыгъэр 10:17, Маттэ 22:16

+ 4:2 Лука 18:1, Лука 21:36, Рим. 12:12, Ефес 6:18, 1 Фесс. 5:17

+ 4:3 Апостол. 4:29, Рим. 16:24, Ефес 6:19-20, Фил. 1:7, Филимон 1:1

+ 4:5 Ефес 5:15-16
+ 4:6 1 Пет. 3:15
• 4:7 Ефес 6:21-22
+ 4:7 Апостол. 20:4
+ 4:8 Кол. 2:2
+ 4:9 Филимон 1:10, Филимон 1:16

+ 4:10 Апостол. 19:29, Филимон 1:24, Апостол. 12:12, Апостол. 15:37-38

+ 4:11 Апостол. 1:23, Апостол. 18:7
+ 4:12 Кол. 1:7, Филимон 1:23
+ 4:14 2 Тим. 4:10-11, Филимон 1:24
+ 4:15 Рим. 16:5
+ 4:16 1 Фесс. 5:27
+ 4:17 Филимон 1:2

+ 4:18 1 Кор. 16:21, Гал. 6:11, 2 Фесс. 3:17, Филимон 1:19

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

- ШӀошъхъуныгъэ зиӀэхэу Колоссэ къалэм дэсхэм апостол Паул тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ